Man vas ná oudskoolhoof se moordGona en Logan Pillay. Foto: Facebook ŉ Man is Donderdag in hegtenis geneem in verband met die moord op Gona Pillay (63) wat Woensdagaand in haar huis in Silverglen, Chatsworth, in KwaZulu-Natal doodgesteek is. Kapt. Nqobile Gwala, woordvoerder van die polisie, het gesê die 24-jarige verdagte is ná ŉ deeglike ondersoek vasgetrek. Daar is tydens die inhegtenisneming op die vermoedelike moordwapen beslag gelê en die Pillay-egpaar se motor, wat tydens die aanval gesteel is, is in die Umbumbulu-gebied gevind. Maroela Media het vroeër berig Pillay en haar man, Logan (67), is Woensdag omstreeks 19:00 deur vier verdagtes in hul huis oorval en verskeie kere met ŉ skerp voorwerp gesteek. Die verdagtes het die huis, wat te koop is, binnegekom onder die voorwendsel dat hulle na die huis wou kyk. Pillay is op die toneel dood, terwyl Logan in ŉ ernstige toestand na ŉ hospitaal gehaas is. Die Chatsworth Rising Sun berig die man wat in hegtenis geneem is, werk as ŉ intern by ŉ bekende eiendomsmaatskappy. Dit is nie duidelik of die man by die verkoop van die egpaar se huis betrokke was nie. Gwala wou egter nie oor hierdie bewering kommentaar lewer nie. Pillay was ‘n voormalige skoolhoof by die Southlands Secondary School. Die verdagte sal Dinsdag in die Chatsworth-landdroshof verskyn op aanklagte van moord, poging tot moord en roof. Volgens Gwala word nog inhegtenisnemings verwag. Genl.maj. Bheki Langa, waarnemende provinsiale polisiekommissaris, het die polisiebeamptes geloof vir die vinnige inhegtenisneming en gesê hy hoop die inhegtenisneming bring ŉ mate van vertroosting vir die Pillay-egpaar se naasbestaandes.